**SAJTÓINFORMÁCIÓ**

Dorog, 2022. június 21.

**16 támogatott, több millió forint értékű felajánlás a Várépítő Pályázaton**

**Kihirdették a Várépítő Pályázat nyerteseit**

**16 támogatott között, több mint 17 millió forint felajánlást osztottak szét a 23. Várépítő pályázaton. A pályázat keretében már számos, szűkös forrással rendelkező gyermekintézmény és műemlékvédelem alatt álló épület öltözhetett új köntösbe. Bár a pályázat sajnos megszűnik, az utolsó évét rekord összegű díjakkal ünnepelte.**

A Várépítő pályázat az iparág legrégibb jótékonysági összefogása, amely minden évben koordinálja az építőipari cégek jótékonysági tevékenységeit. A segítő szervezetek minden évben két kategóriában, gyermekintézmények és műemlékek között hirdettek támogatást. **Ezek a díjak olyan felújításokhoz biztosítottak építőanyagot és a kivitelezéshez szükséges pénzt, amelyekre másként nem lehet támogatást kapni.** Gyermekintézmény kategóriában a bölcsődék, óvodák, iskolák mellett művelődési házak, sportintézmények, alapítványok és egyéb nevelési-fejlesztési szervezetek pályázhattak. A műemlék kategória támogatásaira az elkövetkező másfél évben felújítandó, közkincseket működtető szervezetek, alapítványok és önkormányzatok jelentkezhettek.

2022-ben 26 intézmény pályázott a 15,6 millió forintnyi építőanyagra és az 1,65 millió forintnyi készpénz díjra, közülük 16 létesítmény kapott végül támogatást**. A Baumit már a 2000-es évek eleje óta a támogató cégek között van**, minden évben pályázhatók a hőszigetelő- és vakolati rendszerei. A vállalat idén egy templomot és egy művészeti iskolát támogatott.

Az **ászári Római Katolikus Templom** 750 000 Ft + áfa értékű Baumit termékeket kapott külső felújításához, a **túrkevei Korda Vince Alapfokú Művészeti Iskola** pedig 750 000 Ft + áfa értékű Baumit terméket.

A **katolikus plébánia** beruházásának célja a **teljes külső homlokzat** felújítása. A község központjában álló műemléken a zsalugáterek cseréje és a vízszigetelés már elkészült, a pályázati pénzből pedig a majdnem 800 négyzetméternyi vakolat javítását és a teljes külső festést fogják megvalósítani.

A Korda Vince Táncművészeti, Képzőművészeti és Színjáték Alapfokú **Művészeti Iskola** az intézmény táncteremként és jelmeztáraként üzemelő **épületszárnyának homlokzati felújítására** pályázott. Mind esztétikai, mind energetikai szempontból létfontosságú a renoválás, hiszen az omladozó vakolat miatt az épület hőtartása nem optimális.

*„A Baumit szinte a kezdetektől részt vesz a Várépítő pályázat összefogásában, segít megújítani kiemelt jelentőségű műemléki és gyermekintézményi épületeket. Az idei évben két pályázó kaphat Baumit építőanyagokat, és biztos vagyok benne, hogy a legjobb helyre kerülnek. Ezúton is gratulálunk a nyerteseknek!”* – mondta el Kékesy Péter, a Baumit Kft. alkalmazástechnikai vezetője.

Bár a pályázat jelen formájában sajnos megszűnik, a szervezők igyekeznek megtalálni a folytatás módját, hogy ezután is fennmaradhasson a támogató kapcsolat a felajánlók és a forráshiányos intézmények között.